Predkladacia správa

Konferencie európskych ministrov zodpovedných za sociálne zabezpečenie sú tradičným vrcholným stretnutím predstaviteľov vládnych orgánov zodpovedajúcich za sociálne zabezpečenie členských krajín Rady Európy (RE). Organizujú sa spravidla raz za 4 roky a záväzok Slovenskej republiky na usporiadanie ďalšej 8. konferencie v roku 2002 predniesol predstaviteľ Slovenska na 7. konferencii ministrov zodpovedných za sociálne zabezpečenie, ktorá sa konala v roku 1998 v La Valette na Malte.

Formálny návrh na konanie konferencie  spolu s návrhom témy („Dopady migrácie pracovnej sily na systémy sociálneho zabezpečenia európskych krajín“) zaslal minister práce, sociálnych vecí a rodiny Slovenskej republiky Peter Magvaši generálnemu tajomníkovi RE Walterovi Schwimmerovi dňa 7.9.2000. Návrh bol zaslaný aj tajomníkovi Výboru ministrov RE Leonardovi G. Daviesovi.

Výbor ministrov RE na svojom 736. zasadnutí v dňoch 10. – 11. januára 2001 schválil konanie 8. konferencie európskych ministrov zodpovedných za sociálne zabezpečenie v dňoch 22. a 23. mája 2002 v Bratislave s navrhovanou témou.

Konferencie prerokúvajú aktuálne a strategické otázky rozvoja sociálneho zabezpečenia v členských štátoch Rady Európy, jej účastníci si vzájomne vymieňajú skúsenosti a poznatky z reforiem systémov sociálneho zabezpečenia. Preto sa uvedené konferencie poriadajú s garanciou a za pomoci Výboru pre sociálnu kohéziu RE a zúčastňujú sa na nich aj zástupcovia sociálnych poisťovní a ďalších európskych a mimovládnych štruktúr.

Výdavky spojené s organizovaním konferencie hradí usporiadateľská krajina. RE hradí svojich tlmočníkov z anglického do francúzskeho jazyka a naopak pri preklade dokumentov. Preto bude potrebné vyčleniť finančné prostriedky na úhradu výdavkov na usporiadanie 8. konferencie európskych ministrov zodpovedných za sociálne zabezpečenie v roku 2002 v Bratislave. V kapitole Ministerstva práce, sociálnych vecí a rodiny SR na rok 2002 je zabezpečených 4,4 milióna Sk na organizáciu konferencie. O vykrytie rozdielu výdavkov v sume 0,5 milióna Sk nad rámec predpokladaného rozpočtu požiada Ministerstvo práce, sociálnych vecí a rodiny SR po schválení štátneho rozpočtu na rok 2002 z rezervy vlády Slovenskej republiky.

Predložený materiál obsahuje základný rámcový postup prípravy 8. konferencie európskych ministrov zodpovedných za sociálne zabezpečenie v roku 2002 v Bratislave.